Kampus UiTM Machang

Sejarah

Universiti Teknologi MARA (UiTM) Kelantan Kampus Machang yang dahulunya dikenali dengan Institut Teknologi MARA, kampus cawangan yang ke 9 telah dirasmikan penubuhannya pada 01 Julai 1985 oleh YAB Tan Sri Dato' Haji Mohamad bin Yaakob, Menteri Besar Kelantan pada ketika itu. 
Penubuhan UiTM adalah hasil daripada kerjasama erat di antara pihak UiTM dengan Kerajaan Pusat. Hasil daripada kerjasama ini, Kerajaan Pusat telah memperuntukkan tanah seluas 12 ekar di Kem Kijang yang terletak kira-kira 8 kilometer dari bandar Kota Bharu yang dimiliki oleh Majlis Pengakap Negeri Kelantan.
Kerja-kerja mengubahsuai beberapa bangunan lama dan pembinaan bangunan baru telah dibiayai oleh Kerajaan Pusat dengan menelan belanja sebanyak RM 1.5 juta.
Kumpulan pertama seramai 185 orang pelajar telah diambil bagi semester Julai – Disember 1985 untuk mengikuti kursus-kursus Diploma Perakaunan, Diploma Pengajian Perniagaan, Diploma Pengurusan Bank dan Diploma Sains Kesetiausahaan. Pada peringkat awal, bilangan kakitangan adalah seramai 71 orang iaitu 7 orang pensyarah dan 64 orang kakitangan bukan akademik.
Pembinaan kampus tetap telah dimulakan pada 1993. Kerajaan Pusat telah memperuntukkan tanah seluas 200.32 hektar di Bukit Anjing, Machang untuk dijadikan kampus tetap. Nama asal Bukit Anjing telah dimartabatkan menjadi Bukit Ilmu sesuai dengan fungsinya yang menyediakan peluang pembelajaran dalam pelbagai disiplin ilmu untuk Bumiputera. Ianya merupakan ilham dari Allahyarham Dato' Nik Abd. Rashid Nik Abd. Majid, bekas Pengarah ITM ketika itu.
Perpindahan rasmi ke Kampus Machang bermula pada 01 Januari 1996. UiTM Kelantan yang dahulunya dikenali sebagai ITM telah dinaikkan taraf menjadi Universiti Teknologi MARA atau ringkasnya UiTM pada 26 Ogos 1999. Kini UiTM Kelantan sedang berkembang pesat bagi memenuhi keperluan menjadi Universiti terunggul di negeri Kelantan khususnya.

Fakulti

Terdapat enam buah fakulti yang bernaung di bawah kampus ini:
1) Fakulti Sains Komputer dan Matematik
2) Fakulti Pengurusan Perniagaan
3) Fakulti Sains Pentadbiran dan Pengajian Polisi
4) Fakulti Pengurusan Maklumat
5) Fakulti Perakaunan
6) Fakulti Seni Lukis & Seni Reka

Kolej Kediaman

UiTM Kampus Machang turut menyediakan kolej kediaman untuk kemudahan pelajar-pelajarnya.
Kolej-kolej tersebut ialah Kolej Siswa iaitu Kolej Tunku Abdul Rahman(TAR) dan Kolej Tun Abdul Razak(TR) manakala Kolej Siswi iaitu Kolej Tun Hussein Onn(THO), Kolej Dato Onn(DO) dan Kolej Tun Dr Mahathir(TDM). Bagi pelajar yang tidak mendapat kemudahan kolej, pelajar akan dipanggil Non Resident dimana pelajar ini akan menginap di rumah sewa sepanjang semester. Pelajar tidak perlu risau kerana terdapat banyak rumah sewa di sekitar kampus UiTM Machang dengan harga berpatutan.

Kemudahan kolej

Setiap kolej di UiTM kampus Machang mempunyai kemudahan masing-masing seperti kafeteria, koperasi, bilik tv, stor simpan barang lebihan, mesin vending dan isi air dan bilik membaca. Tetapi ia mengikut ketersediaan di kolej masing-masing. 
Contohnya Kolej TR sahaja tidak mempunyai kafeteria kerana sudah diubah menjadi bilik rekreasi justeru pelajar kolej TR terpaksa makan di kafeteria kolej lain. Kolej THO dan TDM sahaja yang mempunyai koperasi.

Bas

Bagi sesiapa yang tidak larat untuk mendaki tangga ala Batu Caves (endless ladders) selepas pulang dari kuliah terutama pelajar Kolej THO, TDM dan DO ataupun mempunyai masalah penyakit pihak UiTM Kampus Machang telah menyediakan perkhidmatan bas yang dipanggil Giling oleh penduduk setempat. Bas ini juga boleh membawa pelajar ke pekan Machang dan juga pelajar Non Resident ke rumah masing-masing. Bas ini juga boleh ditempah oleh para pelajar untuk pelajar yang balik menggunakan kapal terbang dimana bas ini akan membawa pelajar dari UiTM Machang terus ke Lapangan Terbang Antarabangsa Sultan Yahya Petra di Kota Bharu
Hanya dengan harga tambang 50 sen dalam kampus UiTM dan RM 1.50 untuk ke pekan Machang. Bagi ke lapangan terbang, tambang biasanya RM 70 ke RM 80 justeru itu digalakkan mengajak kawan ramai-ramai naik bersama. Dengan ini pelajar tidak perlu termengah-mengah dan mengeluh untuk ke kuliah dan dapat menjimatkan duit PTPTN dan biasiswa anda.